**Cyfle Consesiwn – Uned diodydd a bwyd oer deithiol yngNghoed y Brenin**

**Trwydded am flwyddyn, gydag opsiwn am flwyddyn arall**

**Dyddiad cychwyn arfaethedig y contract: 12 Ebrill 2025**

**Gwahoddir cynigion gan bartïon â diddordeb**

# Cyflwyniad

Mae cyfle cyffrous wedi codi ar gyfer consesiwn ar gyfer busnes diodydd a bwyd oer teithiol o safon uchel yng Nghoed y Brenin am gontract un flwyddyn gyda’r opsiwn i barhau am flwyddyn arall. Mae CNC yn cynnig consesiwn fel y dangosir mewn coch ar y cynllun (gweler yr Atodiad – Lleoliad y Consesiwn) o fewn cwrtil yr adeilad. Ni chaniateir masnachu o dan unrhyw amgylchiadau o unrhyw leoliad heblaw’r hyn a nodir ar y cynllun. Caniateir gwerthu diodydd, a bwyd a byrbrydau oer sydd wedi'u rhagbecynnu (brechdanau, cacennau, siocled a byrbrydau iachus, gan gynnwys ffrwythau ac ati).

Mae gan y safle gyflenwad dŵr (tap allanol). Nid oes darpariaeth ar gyfer prif gyflenwad trydan.

Rydym yn croesawu cynigion gan bobl sydd am hyrwyddo ein safle ac sy’n cyd-fynd â gwerthoedd a blaenoriaethau CNC (gellir dod o hyd i fanylion manylach yn [Ein cynllun corfforaethol hyd at 2030: byd natur a phobl yn ffynnu gyda’n gilydd](https://naturalresources.wales/about-us/what-we-do/strategies-plans-and-policies/our-corporate-plan-to-2030-nature-and-people-thriving-together/?lang=cy)). Rydym yn awyddus i weld cynigion sy’n ystyried agweddau amgylcheddol a’r effeithiau ar yr amgylchedd sy’n gysylltiedig â’r consesiwn (e.e. opsiynau ar gyfer cynhyrchu ynni glân, lleihau’r defnydd o adnoddau).

Mae siop feiciau boblogaidd ar y safle, sef Beics Brenin, sy'n llogi ac yn gwerthu beiciau, ynghyd â gwerthu dillad ac ategolion. Yn ogystal â hyn, mae gan y siop weithdy ar y safle, ac mae hefyd yn cynnig sesiynau hyfforddi beicio mynydd i bawb sy'n frwd amdano. Oriau agor y busnes yw 9am hyd 5pm, saith diwrnod yr wythnos (ac eithrio gwyliau banc). Bydd y cwmni’n masnachu yn yr adeilad sy’n gyfagos i leoliad y consesiwn. Mae'r bloc toiledau yn ogystal â thoiledau a chawodydd y ganolfan ymwelwyr yn parhau i fod ar agor i'r cyhoedd.

# Telerau gweithredu

Bydd yn ofynnol i’r trwyddedai weithredu’r consesiwn ar y sail a ganlyn:

1. Bydd y trwyddedai yn darparu gwasanaethau ar y safle pum diwrnod yr wythnos, a dylai dau o'r rhain fod ar ddydd Sadwrn a dydd Sul. Dylid hefyd blaenoriaethu amseroedd brig, megis gwyliau ysgol.
2. Rhaid cyflwyno uned gonsesiwn y trwyddedai i safon uchel, a rhaid bodloni’r holl ddeddfwriaeth iechyd, diogelwch a hylendid gyfredol.
3. Dylid symud cerbydau, trelars, ac unrhyw seilwaith gwerthu cysylltiedig y trwyddedai ar ddiwedd pob diwrnod. Mae hyn yn cynnwys arwyddion, sbwriel a gwastraff.
4. Y trwyddedai fydd yn gyfrifol am gadw lleoliad y consesiwn mewn cyflwr glân a thaclus.
5. Bydd y trwyddedai yn darparu biniau sbwriel digonol i gwsmeriaid eu defnyddio, a bydd yn symud sbwriel o'r safle.
6. Bydd y trwyddedai’n sicrhau nad yw defnyddwyr cyfleusterau’r consesiwn yn achosi niwsans neu annifyrrwch i unrhyw aelod o’r cyhoedd, na chaniatáu i hynny digwydd. Dylid ystyried sŵn ac aer fel ei gilydd.
7. Bydd y trwyddedai yn gyfrifol am unrhyw ardrethi a threthi y gall yr awdurdodau priodol eu codi ar y busnes.
8. Gellir rhannu gwybodaeth fasnachol sensitif gyda’r trwyddedai fel rhan o’r gwaith o gasglu gwybodaeth fusnes berthnasol i lywio cynlluniau. Ni ddylid rhannu'r wybodaeth hon yn ehangach.
9. Bydd yn ofynnol i'r trwyddedai ddarparu manylion iechyd a diogelwch, gan gynnwys ardystiad, polisïau a gweithdrefnau perthnasol i gynnal safon uchel o iechyd a diogelwch.
10. Diogelu – bydd y trwyddedai yn darparu manylion am ei bolisïau a phrosesau diogelu. Dylid cael datgeliadau’r Gwasanaeth Datgelu a Gwahardd ar gyfer yr holl staff perthnasol.
11. Byddai CNC yn cadw’r hawl i gau’r safle yn ystod cyfnod o dywydd garw a/neu i ymgymryd â gweithrediadau coedwigaeth. Ni fydd unrhyw hawliad yn cael ei ystyried am ostyngiad yn nifer yr ymwelwyr neu werthiannau, neu am unrhyw reswm arall oherwydd rhaglen weithrediadau CNC yn yr ardal, neu am unrhyw resymau eraill y tu hwnt i’n rheolaeth.
12. Mae’r trwyddedai’n cytuno i dalu ffi’r drwydded sy’n daladwy i’r trwyddedwr, mewn un rhandaliad heb unrhyw ddidyniad. Byddem yn cyhoeddi’r anfoneb yn fuan ar ôl dyddiad y drwydded, ac mae’r trwyddedai’n cytuno i dalu’r swm llawn cyn pen 30 diwrnod o ddyddiad yr anfoneb.
13. Ni chaniateir defnyddio plastig untro fel y nodir yn Neddf Diogelu’r Amgylchedd (Cynhyrchion Plastig Untro) (Cymru) 2023. Dylid defnyddio cynwysyddion bwyd a diod ailgylchadwy neu fioddiraddadwy.
14. Ni ddylid gwerthu unrhyw gynhyrchion tybaco nac alcohol, i'w gwerthu na’u hyfed, yn y consesiwn / ar y lleoliad.
15. .
16. Bydd yn ofynnol i'r trwyddedai gyflwyno prawf o yswiriant atebolrwydd cyhoeddus o filiwn o bunnoedd (£1,000,000.00) ac yswiriant atebolrwydd cyflogwyr mewn swm nad yw’n llai na phum miliwn o bunnoedd (£5,000,000.00).
17. Rhaid i'r trwyddedai feddu ar (neu fod yn fodlon cael) y cofrestriad/trwydded busnes bwyd gywir o’r awdurdod lleol perthnasol cyn dechrau masnachu.

# Cyfnod y drwydded

Bydd y drwydded arfaethedig yn para am gyfnod o un flwyddyn o leiaf, gan ddechrau ar 12 Ebrill 2025. Mae modd ymestyn hyn am flwyddyn arall yn ôl disgresiwn CNC.

# Ffi'r drwydded

Ffi’r drwydded fydd y swm a nodir ar y ffurflen gais lwyddiannus (a fynegir fel swm blynyddol ffi’r drwydded), ac ni fydd yn cynnwys yr holl ardrethi, trethi a gwariant arall y gellir eu codi ar y consesiwn. Bydd ffi’r drwydded yn daladwy ymlaen llaw, ac ni ddyroddir trwydded gonsesiwn, ac ni chaniateir i weithredwr ddechrau masnachu, nes bod cytundeb y drwydded wedi’i gwblhau a nes bod ffi’r drwydded a’r costau cysylltiedig wedi’u talu’n llawn.

# Ceisiadau, cyflwyno a dyddiad cau

Dylai cynigwyr gyflwyno'r canlynol:

1. **Ffi’r cais** (i'w mynegi fel swm blynyddol ffi'r drwydded); a
2. **Cynllun busnes a gweithredu** (a dogfennau cysylltiedig). Dylai’r cynllun gynnwys manylion am eich offer arlwyo (e.e. peiriannau hufen iâ a pheiriannau coffi), generadur/ffynhonnell pŵer, gan roi manylion am y sgôr sŵn a’r sgôr effeithlonrwydd (a thystysgrifau), terfynell pwynt talu electronig a chyfleuster talu (uchafswm o 1,000 o eiriau).

Dogfennau cysylltiedig:

* + - Sgôr, ac ardystiad, yn y Cynllun Sgorio Hylendid Bwyd Cenedlaethol;
    - Tystysgrifau yswiriant;
    - Gwybodaeth ddiogelu / datgeliadau’r Gwasanaeth Datgelu a Gwahardd;
    - Asesiadau iechyd a diogelwch / risg, a pholisi diogelwch tân, gan gynnwys gwasanaethu offer diogelwch tân; ac
    - Enghraifft o fwydlen.

Dylid anfon ceisiadau i: [**ymgysylltu.masnachol@cyfoethnaturiolcymru.gov.uk**](mailto:ymgysylltu.masnachol@cyfoethnaturiolcymru.gov.uk).

Y dyddiad cau terfynol ar gyfer cyflwyno cynigion tendr yw **5pm ar 21 Mawrth 2025**.

# Dewis y cynigydd a ffefrir a meini prawf sgorio pwysol

Bydd y cynigydd a ffefrir yn cael ei ddewis ar sail y canlynol:

* **Pris** (**pwysoliad o 60%**). Cynnig rhent yn seiliedig ar ffi’r cais; ac
* **Ansawdd** (**pwysoliad o 40%**). Mae hyn yn seiliedig ar ansawdd y cynnig. Bydd hyn yn cael ei lywio gan eich cynllun busnes a gweithredu, eich sgôr a’ch ardystiad yn y Cynllun Sgorio Hylendid Bwyd Cenedlaethol, a’ch tystysgrif yswiriant. Bydd y cynigion sy’n cael eu sgorio uchaf yn ceisio hyrwyddo ein safle, yn gyson â gwerthoedd a blaenoriaethau CNC, ac yn ceisio cyflawni safonau amgylcheddol uchel.

# Atodiad – Lleoliad y consesiwn

A map of a city

AI-generated content may be incorrect.